Nowe Město (AK/SN). Bywše fabrikowe twarjenje předźernje za drjewjanu wołmu na kromje Noweho Města nad Sprjewju chcedźa na wobswětowy kubłanski a zetkawanski centrum wuwić. To připowědźa towarstwo „Předźernja za naslědne žiwjenje z.t.“. „W běhu třoch lět su za to wobšěrne twarske dźěła planowane. Wosebitosć je, zo sej wuraznje přejemy, zo so z alternatiwnymi twaršćiznami a rjemjeslniskimi technikami eksperimentuje“, wuzběhnjetaj iniciatoraj Friederike Böttcher a Adrian Rinnert. Z hlinu, drjewom a dalšimi přirodnymi twaršćiznami chcedźa rumnosće a fasadu wuhotować. Za to zasadźuje so tohorunja bywša zapósłanča Lěwicy w Sakskim krajnym sejmje Kathrin Kagelmann.
Mjeztym je towarstwo tež zwjazkowe wobswětowe ministerstwo přeswědčiło. Wottam dóstanu přichodne tři lěta spěchowanje we wobjimje nišeje pjećcyfroweje sumy. Na tak mjenowanym „twarnišću k sobu činjenju“ chcedźa nětko stare rjemjeslniske techniki wuspytać, domjacu nadobu reparować a hižo raz wužiwane resursy znowa zasadźeć, rjekny Adrian Rinnert.
szl_Latn szl_Latn